ศก.ไทยเนื้อหอมดึงต่างชาติลงทุน
คลังแจงเศรษฐกิจไทยเนื้อหอมต่างชาติเชื่อมั่นพร้อมลงทุนเพิ่ม
31 ส.ค. 2559

คลังแจงเศรษฐกิจไทยเนื้อหอมต่างชาติเชื่อมั่นพร้อมลงทุนเพิ่ม
นายอภิศักดิ์ ตันติวรวงศ์ รมว.คลัง เปิดเผยว่า งานไทยแลนด์โฟกัสครั้ง 10 ที่จัดขึ้นโดยตลาดหลักทรัพย์แห่งประเทศไทย (ตลท.) มีนักลงทุนจากทั่วโลกมารับฟังข้อมูลมากที่สุด สะท้อนให้เห็นว่าประเทศไทยเป็นที่สนใจของนักลงทุนทั่วโลก โดยการลงทุนในตลาดหลักทรัพย์เป็นการสะท้อนเศรษฐกิจในอนาคต หากเศรษฐกิจดีตลาดหุ้นก็จะปรับตัวขึ้นก่อน แต่หากเศรษฐกิจไม่ดีตลาดหุ้นก็จะปรับตัวลงก่อน
ในส่วนของตลาดหุ้นไทยปัจจุบันถือว่าอยู่ในระดับที่ดี ผลตอบแทนในช่วงที่ผ่านมาสูงมากกว่า 20% สูงเป็นอันดับต้นๆ ของโลก และมีมูลค่าการซื้อขายมากสุดในอาเซียน เป็นเรื่องที่น่าดีใจเห็นว่าเศรษฐกิจไทยในอนาคตกำลังปรับตัวดีขึ้น ทำให้ตลาดหุ้นไทยในช่วงที่้ผ่านมาปรับตัวสูงขึ้น
ด้านนายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยรายงานภาวะเศรษฐกิจการคลังประจำเดือนก.ค. 2559 ว่า เศรษฐกิจฟื้นตัวอย่างค่อยเป็นค่อยไป โดยการบริโภคภาคเอกชนปรับตัวดีขึ้นจากปริมาณจำหน่ายรถยนต์นั่งและรถจักรยานยนต์จดทะเบียนใหม่ที่ขยายตัวส่วนหนึ่งมาจากรายได้เกษตรกรที่แท้จริงเพิ่มขึ้น